কারাগারে পুতিন সমালোচক নাভালনির মৃত্যু
রাশিয়ার বিরোধীদলীয় নেতা ও রুশ প্রেসিডেন্ট ভ্লাদিমির পুতিনের সমালোচক অ্যালেক্সি নাভালনি কারাবন্দী অবস্থায় মারা গেছেন।
রাশিয়ার কারা কর্তৃপক্ষের বরাত দিয়ে আজ শুক্রবার বার্তাসংস্থা রয়টার্স এ খবর জানিয়েছে।
কারা কর্তৃপক্ষ বলছে, আর্কটিক সার্কেলের উত্তরে পেনাল কলোনিতে কারাবাসে ছিলেন নাভালনি। শুক্রবার সেখানেই তিনি পড়ে যান এবং জ্ঞান হারান।
কারাগারের চিকিৎসকরা সেখানে এসে তাকে দেখেন এবং পরে অ্যাম্বুলেন্স ডাকা হয়।
কিন্তু অ্যাম্বুলেন্সের চিকিৎসকরা নাভালনিকে মৃত ঘোষণা করেন বলে কারা কর্তৃপক্ষ জানায়।
তার মৃত্যুর প্রকৃত কারণ অবশ্য জানাতে পারেনি কর্তৃপক্ষ।
পুতিনকে নাভালনির মৃত্যুর বিষয়ে জানানো হয়েছে বলে ক্রেমলিনের মুখপাত্র দিমিত্রি পেসকভ জানান।
আইনজীবী ও দুর্নীতিবিরোধী আন্দোলনকারী আলেক্সি নাভালনি গত এক দশক ধরে রুশ প্রেসিডেন্ট ভ্লাদিমির পুতিনের মদদপুষ্ট ব্যবসায়ীদের দুর্নীতির বিরুদ্ধে ছিলেন সোচ্চার কণ্ঠ।
ক্রেমলিনবিরোধী বিক্ষোভ সমাবেশ করার জন্য তিনি বেশ কয়েকবার কারাবরণ করেন।
২০২১ সাল থেকে কারাবন্দী নাভালনিকে গত বছর সাইবেরিয়ার কারাগারে স্থানান্তর করে রুশ কর্তৃপক্ষ।

রাশিয়ার বিরোধীদলীয় নেতা ও রুশ প্রেসিডেন্ট ভ্লাদিমির পুতিনের সমালোচক অ্যালেক্সি নাভালনি কারাবন্দী অবস্থায় মারা গেছেন।